# ג'וינט

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

  ערך זה עוסק בארגון צדקה יהודי אמריקאי; לערך העוסק במשמעויות נוספות, ראו ג'וינט (פירושונים).

הג'וינט, או בשמו המלא: American Jewish Joint Distribution Committee הוא ארגון צדקה יהודי שנועד לסייע ליהודים באשר הם.

הג'וינט פועל להצלת יהודים הנתונים תחת איום. בתחילת שנות התשעים, סייע הג'וינט לקיים ולחלץ כ-15,000 יהודים מאתיופיה. הג'וינט מספק סעד לקהילות יהודיות במצוקה על ידי אספקת מזון, לבוש ותרופות לזקנים. פעילות חשובה נוספת של הג'וינט היא חידוש החיים והקהילות היהודיות, בעיקר במדינות ברית המועצות לשעבר. הג'וינט שומר פינה חמה בלבבו למדינת ישראל ומסייע לשירותים החברתים במדינה ולאוכלוסיות החלשות - ילדים במצוקה, עולים חדשים, זקנים ונכים. כמו כן, בעת אסון טבע או מעשה אדם, הג'וינט פותח את ליבו גם ללא יהודים במסורת "תיקון עולם" היהודית.

## [עריכה] עקרונות הפעולה

ארגון הג'וינט הגדיר לעצמו שלושה עקרונות פעולה בבואו לסייע ליהודים:

1. הג'וינט הוא ארגון א-פוליטי ואינו קשור לשום סיעה או פלג.
2. הארגון פועל כדי לתת לקהילות את הכלים והכוח על ידי יצירת פרויקטים לדוגמה והכשרת מנהיגות מקומית שתפעיל אותן. בזמן יצירת הפרויקטים, הארגון עוסק בצדדים האדמיניסטרטיביים ובוחן את יעילותו.
3. הארגון בונה קואליציות עם עמיתים אסטרטגיים שבסופו של דבר יטלו את האחריות על הפרויקטים.

## [עריכה] היסטוריה

עם פרוץ מלחמת העולם הראשונה בסתיו של שנת 1914 פנה הנרי מורגנטאו, אז שגריר ארצות הברית בתורכיה, ללואיס מרשל וג'ייקוב שיף בניו יורק וביקש מהם $50,000 כדי להציל את היהודים בארץ ישראל מרעב. הסכום נאסף עד מהרה ונשלח בחודש נובמבר, והמנגנון שגייס את הכספים הפך להיות ארגון הג'וינט, ששם לו למטרה לדאוג ליהודים נזקקים בארץ ישראל ובאירופה, בה השתוללה אז המלחמה.

מלחמת העולם הראשונה אמנם הסתיימה בשנת 1918, אך סבלם של היהודים באירופה לא תם. ברוסיה, בה התחוללה מהפכת אוקטובר ובשרידי האימפריה האוסטרו-הונגרית המתפוררת ובפולין החלו גלים של אנטישמיות. יהודים נספו בפוגרומים ובמגפות ורכושם נהרס. הג'יונט סייע לקהילות להשתקם ולהקים תוכניות עזרה הדדית, טיפול בילדים, ומוסדות חינוך ותרבות. בברית המועצות הוקם האגרו-ג'וינט שעזר לממשלה ליישב מחדש כ-600,000 יהודים, אולם האגרו-ג'וינט סולק מברית המועצות בשנת 1938.

### [עריכה] מלחמת העולם השנייה

לקראת מלחמת העולם השנייה סייע הג'וינט לכ-250,000 מיהודי גרמניה ולכ-125,000 מיהודי אוסטריה לברוח. כשהתקרב הצבא הגרמני לפריז בשנת 1940 העביר הארגון את מטהו באירופה לליסבון. משם הוא המשיך לסייע ליהודים לברוח מאירופה כמו גם להסתתר במקומות מחבוא. הסיוע של הג'וינט הגיע לידי יהודים שברחו מפולין ואוקראינה לרוסיה. חבילות סיוע גם הוצנחו ביוגוסלביה וכספים הוברחו לידי המחתרת היהודית בפולין.

הג'ויינט סייע ליישב את הפליטים היהודים בדרום אמריקה וארגן תוכניות סיוע לכ-20,000 יהודים שהגיעו לשנחאי. לאחר המתקפה היפנית בפרל הרבור וניתוק הקשרים בין ארצות הברית לשטחים שהיו תחת כיבוש יפני, דאג הג'וינט להעביר סיוע לפליטים היהודיים שהגיעו לסין דרך הנציגות שלו בשווייץ ומדינות נייטרליות אחרות, וגם בסיועו של הצלב האדום.

### [עריכה] לאחר מלחמת העולם

כבר בסוף שנת 1944 הגיעו אנשי הג'וינט לשטחים באירופה שוחררו מידי הכיבוש הנאצי וארגנו את מאמצי השיקום. עד שנת 1947 זכו כ-700,000 יהודים לתמיכה מהג'וינט. 250,000 שכנו במחנות עקורים שהניהל הג'וינט. הג'וינט יזם תוכניות הכשרה מקצועית כדי לעזור לעקורים לשקם את עצמם ולרכוש תעסוקה שבעזרתה יוכלו להרוויח את לחמם. הג'יונט גם יזם פעילויות תרבותיות ודתיות במטרה לשקם את הקהילות היהודיות שנהרסו במלחמה.

הג'וינט גם סייע לממן את הגירת היהודים מאירופה. נפתח משרד של הג'וינט בבואנוס איירס שבארגנטינה כדי לסייע לאלו שהיגרו לדרום אמריקה. כמו כן, המימון סייע לכ-115,000 יהודים לעלות לארץ לפני שנת 1948.

עם קום מדינת ישראל סייע הג'וינט, יחד עם הסוכנות היהודית, לכ-440,000 יהודים לעלות ארצה מאירופה, צפון אמריקה ומכל רחבי המזרח התיכון. חלק ניכר מהעולים היו זקנים או שלא יכלו לדאוג לעצמם ולבנות חיים חדשים במדינה הצעירה, והג'וינט הקים את קרן "מלב"ן" שדאגה למחסורם, כמו גם לנכים גופנית ונפשית בישראל.

הג'וינט ארגן תוכניות סעד ליהודים בצפון אפריקה ובמזרח התיכון בשנת 1949, ומאוחר יותר סייע לפינוי היהודים מעיראק ומתימן, ומסייע בסעד לקהילות יהודיות קטנות ומבודדות אלו עד היום.

במערב אירופה סייע הג'יונט לקומם את הקהילות שחרבו במלחמה ולהקים בהן מנהיגות חדשה ולחדש את מוסדות הקהילות. עם פרוץ המלחמה הקרה גורש הג'וינט מרוב מדינות מזרח אירופה אך עדיין הצליח, בדרך לא דרך, להעביר סיוע עקיף ליהודים מעבר למסך הברזל.

### [עריכה] שנות השישים והשבעים

בשנת 1962 החל הג'וינט לפעול בהודו ולסייע שם לעניי הקהילה היהודית ולחיזוק התרבות היהודית בקהילות שבמדינה האסייתית. בשנת 1967 הוזמן הג'וינט מחדש לרומניה, בעיקר כדי לסייע לקהילה לתמוך בחבריה המזדקנים, כמו גם לסייע בשמירת האופי היהודי של הקהילה.

בישראל החל הארגון לשנות את מעמדו ממפעיל שרותי תמיכה לנזקקים ולעולים חדשים לזה של קטליזטור לשינוי חברתי. בשנת 1969 הקים הארגון, יחד עם ממשלת ישראל, את "אשל" - ארגון לתכנון ופיתוח שרותים לזקן. הג'יונט גם יזם את הקמת המתנס"ים על בסיס המודל האמריקאי של המרכז הקהילתי, כדי לשמש ככלי לאינטגרציה של החלקים השונים של החברה הישראלית.

בשנת 1975 הקים הג'וינט את מכון ברוקדייל, שהוא כיום המרכז היהודי המוביל בעולם לחקר ההזדקנות, מדיניות בריאות הציבור, מוגבלויות, וילדים ונוער.

באמצע שנות השבעים נפתחו באופן חלקי שערי העלייה מברית המועצות ויהודים החלו לצאת ממנה למרות שאלפים מביניהם פנו לישראל, חלקם עצרו באיטליה ובחרו לפתוח בחיים חדשים במערב. הג'יונט הקים עבורם מחנה מעבר בלדיספולי, ליד רומא, בו התגוררו עד שקיבלו ויזות למדינות המערב. המחנה התקיים במשך כעשור וסיפק חווית חיים כוללת - החל משירותי רווחה וכלה בשירותי דת ותרבות, ליהודים במעבר.

### [עריכה] שנות השמונים והתשעים - מסך הברזל נפתח

בשנת 1983 קיבל הג'וינט את רשותה של ממשלת אתיופיה לפעול בחבל גונדר. הג'יונט סייע מאוחר יותר לעליית היהודים מאתיופיה, ששיאה היה במבצע שלמה בחודש מאי 1991.

במהלך שנות השמונים החל הג'וינט לחזור למזרח אירופה ולסייע לקהילות היהודיות לפתח שרותי רווחה לנזקקים ותמיכה לזקני הקהילות, כמו גם לפתח תוכניות תרבות ודת בקרב הקהילות. בשנת 1988 הורשו אנשי הג'וינט לשוב לברית המועצות. מתנדבי הג'וינט פנו מייד לחידוש התרבות והדת היהודית במדינה רחבת הידיים כמו גם לסיוע לנזקקים. כיום (2005) תומכות תוכניות הרווחה של הג'וינט בשטחי ברית המועצות לשעבר בכ-250,000 זקנים נזקקים ביותר מ-2,600 ערים, ויהודים רבים משתתפים בארועי התרבות והחינוך ובארועים קהילתיים נוספים וחוגגים את חגי ישראל.

בשנת 1991 ביטלה ממשלת קובה את ההגבלות על הדת במדינה. מאז מספק הג'וינט מזון ותרופות לקהילה הקטנה, המונה כ-1,500 איש.

### [עריכה] הג'וינט בשנות האלפיים

כיום ממשיך הג'וינט לעסוק בפעילויות המסורתיות שלו, בין אם במדינות מצוקה ובין אם בישראל. למשל, הארגון נחלץ לעזרת יותר מ-40,000 מיהודי ארגנטינה שנפגעו קשות מקריסת הכלכלה במדינה.

### [עריכה] אנשי הג'וינט שנהרגו בשליחותו

- הרב ברנרד קנטור וד"ר ישראל פרידלנדר, שהיו שליחי הארגון, נרצחו בשנת 1920 בעת שחקרו את גורלם של יהודי אוקראינה.
- יצחק גיטרמן שחדר לגטו ורשה במהלך מלחמת העולם השנייה כדי לספק סיוע לאנשי הגטו.
- צ'ארלס ג'ורדן, שהיה מנכ"ל הארגון, נרצח בפראג בשנת 1967.

## [עריכה] פעילויות הג'וינט בישראל ובעולם

### [עריכה] אשל

אשל - האגודה לתכנון ולפיתוח שירותים למען הזקן בישראל הוקמה בשנת 1969 על ידי ג'וינט מלב"ן והיא נתמכת במשותף על ידי ממשלת ישראל וג'וינט ישראל. מטרתה של העמותה היא לשפר את המעמד והדימוי של הזקנים בחברה הישראלית ואת איכות חייהם. אשל מסייעת לתכנון ופיתוח שירותים למען הזקנים בישראל.

בין הפעילויות של אשל:

- מרכזי יום לזקנים: אשל מפעילה כ-180 מסגרות לטיפול יום בזקנים המשרתות כ-13,000 איש ברחבי הארץ. מרכזי היום מספקים מגוון שירותים המיועדים לזקנים לשיפור איכות חייהם ולהקלת העומס על בני המשפחה תחת קורת גג אחת. המרכזים ממוקמים באזורים בהם קיים ריכוז גבוה של אוכלוסייה זקנה, או באזורים הנמצאים בתהליך הזדקנות מתקדם.
- תעסוקה: אשל מציעה שלוש אפשרויות תעסוקה לזקנים שפרשו זה מכבר:
  - מסלול - אספקת עבודות בשכר המתבצעת בבית הלקוח, תוך ניצול המקצועיות והניסיון של המבוגרים בתחומים שונים כמו למשל חשמלאות, שיפוצים וכדומה.
  - מועדון תעסוקה - מרכז תעסוקה בו מבצעים הזקנים, בשכר, עבודות המתקבלות מקבלני עבודה שונים ו/או מפעלי תעשיה ומתאימות לזקנים. בין העבודות: הרכבה, אריזה, כריכה, הלחמה, וכדומה.
  - קניון תעסוקה - סדנאות עבודה בתחומים שונים באזור מרכזי אחד.
- ניצולי שואה: תוכניות תמיכה לזקנים ניצולי שואה. בין הפעילויות: קבוצות תמיכה, תיעוד ו"תיאטרון העדות".
- בתי אבות: אשל הקימה 20 בתי אבות בהם מתגוררים כ-3,500 איש. בתי אבות אלה מעניקים שירותים לזקנים תשושים, תשושי נפש, סיעודיים וסיעודיים מורכבים. אשל גם מפעילה תוכנית להכשרת מטפלים לבתי האבות ולפיתוח אמצעי התפעול של בתי האבות, כמו גם פיתוח מגוון הפעילות בהם.

### [עריכה] אשלים

אשלים - העמותה לתכנון ולפיתוח שירותים למען ילדים ובני נוער בסיכון ולמשפחותיהם הוקמה על ידי הג'וינט בינואר 1998. אשלים פועלת בתחומים הבאים:

- חיזוק כישורים הוריים אצל משפחות צעירות בסיכון.
- שיפור השירותים לבני נוער כדי לספק חלופה לחיים שלמים של פוטנציאל בלתי ממומש, ואפילו לעבריינות בשולי החברה.
- פיתוח רשת שירותים קהילתיים כדי לתת אפשרות לילדים בסיכון להישאר בקהילה.
- שירותים לילדים עם צרכים מיוחדים.
- חיזוק יעילותם של אנשי המקצוע.

### [עריכה] אלכ"א

אלכ"א - האגודה לפיתוח וקידום כח אדם בשירותים החברתיים בישראל נוסדה בשנת 1994. מטרתה: לפעול לשיפור איכות השירות הציבורי בישראל, על ידי חיזוק יכולת הפעולה וההשפעה של הסגל הבכיר במגזר הציבורי. אלכ"א מבצעת פעילויות פיתוח מנהלים ותוכניות הדרכה; פיתוח ויישום תהליכי שינוי ושיפור ארגוני; חונכות וייעוץ אישי; פיתוח ידע וכלי ניהול בסוגיות ניהול רלוונטיות למגזר הציבורי.

### [עריכה] מכון ברוקדייל

מכון ברוקדייל הוא מרכז המחקר יישומי שהקים הג'וינט בישראל בשנת 1974. בתחילה התרכז המכון במחקר בתחום הזיקנה בישראל. בשנת 1989, בעקבות פנייה של ממשלת ישראל, יזם המכון, בשיתוף משרדי הבריאות והאוצר, מחקרים בתחום הרפורמה במערכת הבריאות. העלייה מרוסיה בתחילת שנות התשעים הייתה זרז לפתיחת תחום מחקר שלישי במכון - מחקרים שמטרתם לתרום לקליטתם של העולים בחברה הישראלית, במיוחד לאור מספרם הרב של העולים. מחקרים נוספים עסקו גם באתגרי קליטת העולים מאתיופיה. במקביל נפתחו תוכניות מחקר שעסקו בצרכים של אוכלוסיית הנכים בישראל כבסיס לתכנון והערכת שינויים בשירותים שמספקת המדינה לאוכלוסייה זו. בשנת 1995 פנה המכון גם לחקור את רווחתם של ילדים ובני נוער יהודים וערבים במדינה, עם דגש ומחויבות מיוחדת למיעוטי היכולת. המכון גם עורך מחקרים רוחביים על פני כל התחומים שנמנו לעיל.

### [עריכה] פרסי זוסמן

הקרן להענקת פרסי לאונור ולארי זוסמן-ג'וינט הוקמה במטרה לציין יחידים או צוותים אשר הוכיחו מצוינות, בחדשנות, במקוריות, ביוזמה וביישום תוכניות בתחום השרותים החברתיים בישראל. הקרן מעניקה מידי שנה שלושה פרסים, בסכום השווה בערכו ל-25,000 דולר כל אחד. הקריטריון להענקת הפרס הוא תרומה משמעותית באחד מן התחומים הבאים:

1. סיוע לזקן
2. קליטת עולים חדשים
3. התנדבות ופילנטרופיה
4. ילדים ונוער במצבי סיכון
5. פיתוח שרותים לנכים ושילובם בחברה
6. פיתוח כח אדם ותשתיות ארגוניות בתחום השרותים החברתיים

### [עריכה] משאב

משאב הוא בסיס נתונים שמספק נתונים כמותיים על האוכלוסייה המבוגרת בישראל בחתכים שונים - דמוגרפיים, בריאות ותפקוד, מאפיינים סוציואקונומיים, שרותים והשימוש בהם ותחזיות שונות. משאב שואב את הנתונים משיתוף הפעולה בין תוכנית אשל ומכון ברוקדייל. הנתונים אמורים לסייע למקבלי החלטות לקבל תמונת מצב מלאה בנושאים הללו.

### [עריכה] הארכיון בירושלים

ארכיון הג'וינט בירושלים הוא המרכז שמתעד את פעילות הג'וינט מאז שנות הארבעים ועד היום. בארכיון יש יותר מ-100,000 מסמכים שונים. בין הנושאים שהארכיון מכיל נמצאים:

- פעילויות ההצלה של הג'וינט במלחמת העולם השנייה
- מחנות העקורים באירופה לאחר מלחמת העולם
- מחנות המעצר למעפילים שהפעילו הבריטים בקפריסין
- הקהילות היהודיות באירופה מאז אחרי מלחמת העולם השנייה
- הקהילות היהודיות בצפון-אפריקה מאז שנות הארבעים
- מבצע "מרבד הקסמים"
- מלב"ן - הג'וינט בישראל

הארכיון כולל גם מעל 20,000 תצלומים, הכוללים תיעוד של החיים היהודיים במקומות שונים ברחבי העולם מאז שנות העשרים.

עוד נמצאים בארכיון מסמכים שונים מתקופת השואה - רישומי משרדי הג'וינט באיסטנבול משנת 1944 ורישומי מאמצי ההצלה של הג'וינט בצרפת וספרד באותה שנה. המסמכים גם כוללים שמונים גלילי מיקרופילם מהמכון ההיסטורי היהודי בוורשה, הכוללים מידע על גורלן של קהילות יהודיות קטנות בפולין בין השנים 1939-1942. עוד בארכיון נמצאים רישומים של ניצולי השואה ורישומי עקורים בגרמניה ואוסטריה, כמו גם רישמות של ילדים יהודיים שהוסתרו במהלך המלחמה.

הארכיון מספק לניצולי שואה את המסמכים הנחוצים כדי לקבל פיצוים מגרמניה ותשלומי ביטוח לאומי, כמו גם מידע על הניצולים ובני משפחותיהם.

עוד בארכיון נמצאת ספריה של פרסומי הג'וינט, ואוסף סרטים שהופקו על ידי הג'וינט, ביניהם צילומים מפעולות האגרו-ג'וינט ברוסיה בשנות השלושים, כמו גם סרטונים המתעדים את פעילות הג'וינט באירופה לאחר מלחמת העולם השנייה.

### [עריכה] המחלקה ליהודי ברית המועצות לשעבר

הג'וינט חזר לפעול בברית המועצות, לאחר שגורש ממנה בשנות השלושים, בשנת 1988. הג'וינט הציב לעצמו שתי מטרות: לחדש את החיים היהודיים במדינה הענקית ולדאוג לאוכלוסייה היהודית המבוגרת והענייה במדינה.

הג'יונט הקים מעל 1,800 תוכניות תמיכה ביותר מ-2,640 ערים, עיירות וכפרים ברחבי המדינה וברחבי הרפובליקות לשעבר של המדינה. צוותי הג'וינט מסייעים ליותר מ-275,000 זקנים יהודיים כמו גם עוזרים לבנות קהילות יהודיות ולהגיע ליהודים שהיו מנותקים מיהודים אחרים במשך עשרות שנים.

הג'וינט עוסק גם בתמיכה בקורבנות הנאצים המתגוררים במדינות כמו גם בהחזרת הרכוש היהודי הקהילתי לבעליו. במדינות ברית המועצות לשעבר, בהן הוחרם הרכוש הקהילתי כבר בשנות העשרים והשלושים, בדרך כלל הג'וינט מצליח להחזיר לרשות הקהילה מבנה אחד, לרוב מבנה בית הכנסת, המשמש כעוגן לחידוש החיים היהודיים במקום.

הג'וינט גם מפעיל תוכניות לפיתוח מנהיגות קהילתית בקרב יהודי מדינות ברית המועצות לשעבר.

## [עריכה] קישורים חיצוניים

- אתר הג'וינט
- אתר הג'וינט בישראל
- פרוטוקול ישיבת ועדת העלייה, הקליטה והתפוצות לציון ‎90 שנה להקמת הג'וינט

מקור: http://he.wikipedia.org../../../%D7%92/27/%D7%95/%D7%92%27%D7%95%D7%99%D7%A0%D7%98.html

קטגוריה: ארגונים יהודיים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- 日本語
- Polski